1Purani napettui Arung Salomo untu’ patettongngi Bolana PUWANGNGE, sibawa séddi saoraja untu’ aléna.
2Untu’ iyaro napangarai 70.000 tau untu’ makka bahang bangunang, 80.000 tau untu’ mappa batu ri bulué sibawa 3.600 mandoro untu’ jagaiwi jama-jamangngéro.
3Nakirinni Salomo iyaé karébaé lao ri Hiram arung Tirus, "Sitinajai Puwang pakangka assisumpungeng dangkangeng sibawa iyya pada-pada sibawa Daud ambo’ku. Purani nabalu’ puwang lao ri aléna aju camara Libanongngé untu’ appatettongenna saorajana.
4Makkekkuwangngé maéloka patettong séddi bola assompang iya ripallaingngé untu’ pakalebbii PUWANG Allataalaku. Ri bolaéro iyya sibawa ra’ya’ku maélo massompa ri Aléna sibawa mattunu dupa mawangié, enrengngé makkasuwiyangeng roti ripatala untu’ Aléna secara tette. Ri bolaéttoro maéloki makkasuwiyangeng akkarobangeng ritunu tungke élé sibawa wenni, tungke Esso Saba’, Esso Maraja Uleng Baru sibawa esso-esso ri pallaing laingngé untu’ pakalebbii PUWANG Allataalata. Saba’ purani Napparéntang kuwammengngi iyaro gau’éro napogau’i untu’ mannennungeng tau Israélié.
5Macinnaka kuwammengngi Bolana PUWANGNGE iya maéloé ripatettonro sinrupai bola iya marajaé, saba’ lebbi marajai Allataala naiya muwi déwata aga.
6Iyakiya sitongenna dé’ muwi séddi tau mulléi patettong bola untu’ Allataala, saba’ sininna bétara malowangngé dé’ nagenne loppona untu’ mancaji onron-Na. Jaji, Bolana PUWANG iya uwullé patettonro naullé banna onrong untu’ mattunu dupa lao ri Allataala!
7Rimakkuwannanaro, sitinajai Puwang kiring lao ri idi séddi tau iya maccaé massobbi sibawa mulléi jamai ulawengngé, péra’é, bessié, makkuwatoro iya maccaé jamai kaing gawu’é, collipao sibawa cella. Majjamai matu silaong sining panré ri Yéhuda sibawa Yérusalém iya puraé napilé ambo’ku Daud.
8Uwisseng sining pattubbang ajué ri wanuwanna Puwang macca mattubbang aju, rimakkuwannanaro sitinajai Puwang kiringngi lao ri iyya maddupa-rupang aju camara sibawa aju cénrana polé ri Libanon. Maéloka pangarai sining taukku untu’ duwangngi sining taunna Puwang,
9kuwammengngi napassadiyai mennang sijumella égana aju. Saba’ Bola PUWANG iya maéloé upatettonro harusu’i battowa sibawa héba’.
10Untu’ bokonna sining tauwéro maéloka kiring lao ri puwang duwanrupa gandong, tungke-tungke 2.000 tong, anggoro 400.000 bang égana sibawa minnya zaitun 400.000 bang."
11Selaku pappébalinna iyaro sure’na Arung Salomo, kirinni sure’ Arung Hiram iya makkuwaé oninna, "Nasaba PUWANGNGE mamaséiwi umma’-Na, purani nakka Puwang mancaji arunna mennang.
12Ripojiwi PUWANG Allataalana Israélié, Pappancajinna langié sibawa linoé! Nawéréngngi Daud séddi ana’ worowané iya mapanré senna’é namacca, sibawa engka pangissengenna, iya makkuragaé makkekkuwangngé patettong séddi bola untu’ PUWANGNGE sibawa séddi saoraja untu’ aléna.
13Nasibawang iyaé ukiringngi lao ri Puwang séddi tau ahli iya maccaé namapanré, asenna Huram.
14Indo’na poléi ri suku Dan, ambo’na tau Tirus. Maccai mébbu barab-barang polé ri ulawengngé, péra’é, gessaé, bessié, batué sibawa ajué. Naulléi jamai kaing gawu’é, collipaoé, cella’é sibawa kaing lénangngétto. Sininna rupanna jama-jamang sobbi’é naulléi mébbui situru modélé aga iya riyéllauwé. Makessingngi risuro untu’ majjama silaong sining tukanna Puwang, sibawa silaong sining tau iya puraé majjama untu’ Arung Daud ambo’na Puwang.
15Mattajekki rikiringeng iya duwa rupanna gandongngé, anggoro sibawa minnya zaitun iyaro najjanciyangngé Puwang.
16Maéloki tubbang aju camara polé ri buluna Libanon singngéga iya napparelluwangngé Puwang, nainappa siyoi mancaji rai, nariyalireng lalo ri tasi’é lettu ri Yopé. Polé kuwaro weddingngi nakka Puwang lao ri Yérusalém."
17Pakangkani Arung Salomo abbilangeng lao ri sininna tau laing iya monroé ri Israélié, pada-pada iya puraé napogau’ Arung Daud ambo’na. Annessana engka 153.600 tau laing.
18Pituppulo sebbu polé ri mennang risuro untu’ makkai bahab-bahang bangunangngé, 80.000 untu’ mappa batu ri bulué, sibawa 3.600 untu’ jagaiwi sibawa mattanggung jawa’ ri jama-jamangngéro.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn